पार्लियामेंट्री कमेटी बोली- पुरस्कार पाने वाले कैंडिडेट से शपथ लें, वे अवॉर्ड नहीं लौटाएंगे
Parliamentary committee recommends undertaking form to curb award return trend - देश में पिछले कुछ साल से अवॉर्ड वापसी का चलन काफी तेज हुआ है। इस पर लगाम लगाने के लिए पार्लियामेंट्री कमेटी ने अंडरटेकिंग फॉर्म भरवाने की सिफारिश की है।
देश में पिछले कुछ साल से अवॉर्ड वापसी का चलन काफी तेज हुआ है। इस पर लगाम लगाने के लिए पार्लियामेंट्री कमेटी ने अंडरटेकिंग फॉर्म भरवाने की सिफारिश की है। कमेटी का कहना है कि अवॉर्ड पाने वाले विजेताओं से पहले ही फॉर्म पर सिग्नेचर करवा लिए जाएं कि वे भविष्य में अपना अवॉर्ड नहीं लौटाएंगे।
कमेटी ने अवॉर्ड वापसी के मुद्दे को देश का अपमान बताया है। उसने कहा कि इससे पुरस्कारों की साख पर असर पड़ रहा है।
इस कमेटी में लोकसभा के 21 और राज्यसभा के 10 मेंबर शामिल हैं। संस्कृति मंत्रालय से जुड़ी संसद की इस स्टैंडिंग कमेटी के अध्यक्ष राज्यसभा सांसद व वाईएसआर कांग्रेस के वरिष्ठ नेता वी विजयसाय रेड्डी हैं।
अवॉर्ड का राजनीतिकरण नहीं होना चाहिए
पार्लियामेंट्री कमेटी ने साल 2015 में कर्नाटक के प्रख्यात लेखक कलबुर्गी के मर्डर के बाद अवॉर्ड वापसी मामले का भी जिक्र किया। उसने कहा कि भारत लोकतांत्रिक देश है। हमारा संविधान हर नागरिक को भाषण और अभिव्यक्ति की आजादी देता है। संविधान प्रोटेस्ट की भी आजादी देता है, लेकिन पुरस्कार लौटाना विरोध का एक तरीका बन रहा है। जबकि ऐसा नहीं होना चाहिए।
कमेटी ने कहा कि कोई भी संगठन किसी को सम्मान के तौर पर अवॉर्ड देता है। इसलिए इसका राजनीतिकरण नहीं होना चाहिए। कई बार देखा गया है कि लोग सरकार से सहमत नहीं होते तो अवॉर्ड वापस करने की बात करने लगते हैं। इसी वजह से विजेताओं से अंडरटेकिंग फॉर्म भरवाना चाहिए, ताकि कोई राजनीतिक कारण से इसे वापस न करे।
कमेटी की 2 बड़ी बातें... 
अब पढ़िए सरकार को कब-कब अवॉर्ड लौटाने की धमकी दी गई...
पहलवानों ने अवॉर्ड गंगा में बहाने की कोशिश की 
WFI के पूर्व अध्यक्ष बृजभूषण शरण सिंह के खिलाफ धरना देने वाले पहलवानों ने अपने मेडल गंगा में बहाने का फैसला किया था। साक्षी मलिक, बजरंग पूनिया और विनेश फोगाट हरिद्वार में मेडल बहाने पहुंचे थे। हालांकि भारतीय किसान यूनियन के अध्यक्ष नरेश टिकैत ने उन्हें ऐसा करने से रोक दिया था।
मणिपुर के खिलाडियों ने अवॉर्ड लौटाने की बात कही 
मणिपुर हिंसा को लेकर वहां के पुरस्कार विजेता खिलाड़ियों ने गृहमंत्री अमित शाह से मुलाकात की थी। उनका कहना था कि मणिपुर में हिंसा समाप्त हो और शांति बहाल की जाए, अगर सरकार इसमें विफल रहती है तो हम अपने अवॉर्ड वापस करेंगे।
बढ़ती असहिष्णुता को लेकर अवॉर्ड लौटाए गए 
2015 में बढ़ती असहिष्णुता और अभिव्यक्ति की आजादी पर हमले के खिलाफ कई साहित्यकारों ने सरकार को अवॉर्ड लौटाए थे। साहित्यकारों ने कहा था कि वे अभिव्यक्ति की आजादी के प्रति असहिष्णुता के स्तर से चकित हैं। उनका कहना था कि स्वतंत्र आवाज और लेखन को कुचला जा रहा है।
